text: Hun overlevede Hitlers dødslejr. Nu hædres hun med fransk ridderkors
  21 november 2016 kl. 18.16
  Tidligere fange i Hitlers kz-lejr fik fornem pris på den franske ambassade.
  Mandag eftermiddag modtog Arlette Andersen fra Fredericia en fornem pris på den franske ambassade i København.
  På vegne af den franske præsident tildelte Frankrigs ambassadør i Danmark,Francois Zimeray, det franske ridderkors til Arlette Andersen som en anerkendelse af hendes 25 år med foredragsvirksomhed, hvor hun har fortalt gymnasieklasser over hele landet om, hvordan hun overlevede som fange i nazisternes koncentrationslejr Auschwitz-Birkenau under den anden verdenskrig.
  Arlette Andersen, fange i Auschwitz: "Jeg håber vi aldrig ser sådan noget mere – men desværre…"
  Arlette Lévy Andersen er fransk jøde fra Paris. Under krigen blev hun som 19-årig arresteret af Gestapo og deporteret til dødslejren Auschwitz. Det slap hun som en af de få levende fra.
  I 1952 kom hun til Danmark, blev dansk gift og har i flere årtier undervist på Fredericia Gymnasium.
  I 1990 begyndte hun at fortælle den danske gymnasieungdom om nazisternes forbrydelser mod menneskeheden, sådan som hun oplevede dem. Det var en udtalelse fra den franske højrepolitiker Jean-Marie Le Pen om, at jødeudryddelsen var en historisk detalje, som provokerede hende til at fortælle sandheden til ungdommen.
  Der er udgivet adskilligt materiale om Arlette Andersens livsbekræftende historie. Morten Vestergaard udgav i 2012 bogen Pigen fra Auschwitz , og lige nu er Kvist Film i gang med at producere en dokumentarfilm om hende. Se en forsmag på filmen her
  Her kan du møde Arlette Andersen i en TV SYD-fortælling 
  Her kan du se dokumentarfilmproducenten Thomas Kvist Christiansens Facebookside om Arlette Andersen
  
  